Naboer og lokale medlemmer af Mariagerfjordlisten var til stede retssalen, da den forhenværende udlændinge- og integrationsminister i dag blev dømt skyldig i Rigsretten.

Da den forhenværende udlændinge og integrationsminister, Inger Støjberg, i dag klokken 13 blev idømt 60 dages ubetinget fængsel for overtrædelse af ministeransvarsloven, var der blandt tilhørerne i Rigsretten i Egtveds Pakhus lokal støtte fra Mariagerfjord Kommune. For en delegation af medlemmer af Mariagerfjordlisten samt naboer til Inger Støjberg i Hadsund havde været tidligt oppe og tage toget fra Hobro til København for at give opbakning til Inger Støjberg. Og dagens dom på 60 dages ubetinget fængsel var noget af et chok for de nordjyske tilhørere. - Det er en ufattelig hård dom. Jeg havde ikke troet, at hun ville blive dømt, siger Svend Madsen, der i sommer forlod Venstre i Mariagerfjord Kommune og stiftede Mariagerfjordlisten i protest mod Venstres behandling af Inger Støjberg i sagen om de adskilte asylpar. Embedsmændene burde have reageret Svend Madsen, der ved valget 16. november i år ikke opnåede genvalg til byrådet i Mariagerfjord Kommune med Mariagerfjordlisten, mener, at embedsmændene burde have reageret, hvis de mente, at Inger Støjberg havde gjort noget ulovligt. - Hvis jeg som formand for Børne- og Familieudvalget i Mariagerfjord Kommune laver noget ulovligt, så har forvaltningen pligt til at reagere sammen med kommunaldirektøren og borgmesteren. Men embedsmændene i sagen om Inger Støjberg har ikke reageret, siger Svend Madsen og tilføjer: - Så det er svært at være minister under sådanne forhold. Kampgejsten er intakt Svend Madsen og de øvrige Inger Støjberg-støtter fra Mariagerfjord Kommune fik kortvarigt hilst på Inger Støjberg, umiddelbart efter dommen var faldet. - Hun kom ned og gav et knus og et håndtryk. Hun er en stærk pige, men hun var noget påvirket, siger Svend Madsen. Han forlader lokalpolitik - i hver fald de næste fire år - men han er parat til fortsat at give Inger Støjberg støtte, for kampgejsten er intakt. - Men det er uvist, hvad Inger Støjberg vil politisk. Der er forlydender om både Dansk Folkeparti og Nye Borgerlige, og måske ved hun heller ikke selv, hvad der skal ske, efter dommen er afsonet, siger Svend Madsen.